Shirley Bassey (8 Januarie 1937-) is ’n Britse popsangeres wat in Wallis gebore is. Sy is veral bekend vir haar emosionele vertonings en noupassende duur rokke. Sy was een van die gewildste vroulike sangers in Brittanje gedurende die laaste helfte van die 20ste eeu. Onder haar bekendste liedjies tel This is My Life en Hey, Big Spender. Sy is ook bekend vir die titelliedjies van drie James Bond-films: Goldfinger (1964), Diamonds Are Forever (1971) en Moonraker (1979). Shirley Veronica Bassey is op 8 Januarie 1937 in Tiger Bay, Cardiff in Wallis van 'n Engelse ma en 'n Nigeriese pa gebore. Sy was die jongste uit 'n gesin van sewe kinders. Haar ouers skei toe sy drie jaar oud was. Bassey verlaat op vyftienjarige leeftyd skool en begin in 'n fabriek te werk. Saans en oor naweke tree sy by plaaslike kroeë en klubs op. In 1953 kry sy 'n rol in die musiekblyspel Memories of Jolson, oor die lewe van Al Jolson. Bassey se eerste huwelik met Kenneth Hume (van 1961–1965) eindig in 'n egskeiding.